**การวิเคราะห์และคำอธิบายระหว่างกาลของฝ่ายจัดการ (Interim Management Discussion and Analysis)**

**ภาพรวมของการดำเนินธุรกิจ**

ในรอบปีการเงิน 2557/2558 ยังคงเป็นปีที่บริษัทฯ มีผลประกอบการทางด้านการเงินที่ดีอีกปีหนึ่ง โดยแสดงผลกำไรสุทธิจำนวน 2,219.37 ล้านบาท และมีการเติบโตอย่างต่อเนื่องของรายได้จากการให้บริการ แม้ว่าบริษัทฯ จะต้องเผชิญกับความไม่แน่นอนของเศรษฐกิจทั้งในประเทศไทยและต่างประเทศ และยังนับเป็นปีที่ประเทศไทยประสบกับภาวะการณ์ไม่ปกติหลายด้าน ไม่ว่าจะเป็นผลกระทบจากสภาวะเศรษฐกิจโลกที่อ่อนตัวลง ที่ส่งผลกระทบให้เศรษฐกิจของประเทศไทยชะลอตัว นอกจากนี้ วิกฤติการณ์ทางการเมืองในประเทศไทยที่เกิดขึ้นอย่างต่อเนื่องตั้งแต่ปลายปี 2556 นับเป็นอีกปัจจัยหนึ่งที่ทำให้เศรษฐกิจในประเทศอ่อนตัวลงไปอีก

ผลการดำเนินงานทางด้านการเงิน แสดงการเติบโตอย่างต่อเนื่องโดยรายได้จากการให้บริการที่สูงขึ้นเป็นจำนวน 4,902.69 ล้านบาท (เพิ่มขึ้นร้อยละ 4.30 เมื่อเทียบปีต่อปี) ขณะที่มีค่าใช้จ่ายในการดำเนินงานไม่รวมค่าเสื่อมราคา และดอกเบี้ยจ่าย จำนวน 2,511.16 ล้านบาท ลดลงร้อยละ 27.28 เมื่อเทียบกับปีที่ผ่านมา

เงินสดและรายการเทียบเท่าเงินสด ณ สิ้นปี มีมูลค่าเพิ่มขึ้นจำนวน 3,668.86 ล้านบาท จากจำนวน 3,552.84 ล้านบาทเมื่อปีก่อน มาอยู่ที่จำนวน 8,673.00 ล้านบาท ซึ่งเป็นผลมาจากการเงินสดจากการดำเนินงานที่เพิ่มขึ้น การจ่ายเงิน ปันผลให้กับผู้ถือหุ้น และการชำระคืนหุ้นกู้ชุดที่ 3

**งบกำไรขาดทุน**

 **รายได้รวม**



บีทีเอสซีและบริษัทย่อย มีรายได้ดำเนินการหลักมาจากรายได้จากการให้บริการ เท่ากับ 4,902.7 ล้านบาท คิดเป็นร้อยละ 78.9 ของรายได้รวม ซึ่งเพิ่มขึ้น 202.1 ล้านบาท หรือเพิ่มขึ้นร้อยละ 4.30 เมื่อเปรียบเทียบกับปีก่อน โดยเป็นการเพิ่มขึ้นทั้งรายได้จากการให้บริการเดินรถและรายได้จากการให้บริการอื่น ทั้งนี้รายได้จากการให้บริการเดินรถ และรายได้จากการให้บริการอื่น คิดเป็นสัดส่วนร้อยละ 39.3 และ 9.0 ของรายได้รวม ตามลำดับ สำหรับรายได้ค่าโฆษณาและ รายได้จากการให้บริการพื้นที่ ซึ่งคิดเป็นสัดส่วนรวมกัน ร้อยละ 30.6 ของรายได้รวม ลดลงจากปีก่อน 207.6 ล้านบาท

รายได้จากค่าโฆษณา เท่ากับ 2,441.9 ล้านบาท ลดลง 185.6 ล้านบาท หรือลดลงร้อยละ 7.1 สาเหตุหลักมาจากมาจากการลดลงของการใช้จ่ายงบประมาณด้านโฆษณาของอุตสาหกรรม เนื่องจากเศรษฐกิจไทยที่ชะลอตัว ทั้งจากการใช้จ่ายงบประมาณของรัฐบาลที่ชะลอตัว และอีกหลายปัจจัยที่กดดันให้การบริโภคและการลงทุนภาคเอกชนหดตัวลง ประกอบกับธุรกิจสื่อโฆษณาในโมเดริน์เทรดลดลง เนื่องจาก 2 ปัจจัยหลัก 1) สัญญาในการรับบริหารจัดการในห้างเทสโก้โลตัสได้ทยอยสิ้นสุดลงระหว่างเดือนธันวาคม 2557 ถึง เดือนกุมภาพันธ์ 2558 และ 2) บริษัทย่อย ได้ตัดสินใจยกเลิกสัญญากับห้างสรรพสินค้าบิ๊กซี (บิ๊กซี) ก่อนครบกำหนด เนื่องจากพบว่ามีสื่อโฆษณาที่ไม่ใช่ของบริษัทย่อย เป็นจำนวนมากในพื้นที่ที่บริษัทฯ ได้รับสิทธิแต่เพียงผู้เดียว โดยบิ๊กซีไม่สามารถควบคุมแก้ไขเหตุการณ์ดังกล่าวได้ตามเงื่อนไขที่ระบุในสัญญา ส่งผลกระทบต่อการลดลงของรายได้และความสามารถในการทำกำไรของบริษัทย่อยอย่างมีนัยสำคัญ อย่างไรก็ตามรายได้ของบีทีเอสซีและบริษัทย่อยจากสื่อโฆษณาและพื้นที่ร้านค้าบนบีทีเอส และสื่อโฆษณาในอาคารสำนักงานมีการเติบโตร้อยละ 7.5 และ 7.8 จากปีก่อน เนื่องจาการเติบโตตามจำนวนของผู้โดยสารของบีทีเอสอย่างต่อเนื่อง และศักยภาพของสื่อที่สามารถเข้าถึงผู้บริโภคกลุ่มเป้าหมายได้อย่างดี

รายได้จากการให้บริการเดินรถ เท่ากับ 1,596.2 ล้านบาท เพิ่มขึ้น 241.8 ล้านบาท หรือเพิ่มขึ้นร้อยละ 17.9 เป็นผลมาจากการเพิ่มขึ้นของรายได้ค่าบริหารการเดินรถ (O&M) จากการเปิดให้บริการในส่วนต่อขยายรถไฟฟ้าสายสีลม (วงเวียนใหญ่-บางหว้า) เมื่อปีก่อน และการเติบโตของรายได้ค่าบริหารการเดินรถ (O&M) ตามสัญญาเดินรถและซ่อมบำรุงในส่วนต่อขยายของระบบรถไฟฟ้าขนส่งมวลชนกรุงเทพมหานคร

รายได้จากการให้บริการพื้นที่ เท่ากับ 306.0 ล้านบาท ลดลง 21.9 ล้านบาทหรือ ลดลงร้อยละ 6.7 เป็นผลจากการลดลงของรายได้ทางเชื่อมต่อกับสถานีบีทีเอส ในขณะที่รายได้ค่าเช่าพื้นที่บนสถานีบีทีเอสเพิ่มขึ้น จากอัตราค่าเช่าสัญญาในปีก่อน และปริมาณการเช่าพื้นที่ร้านค้าขนาดเล็กเพิ่มมากขึ้น

รายได้จากการให้บริการอื่น เท่ากับ 558.7 ล้านบาท เพิ่มขึ้น 167.8 ล้านบาท หรือเพิ่มขึ้นร้อยละ 43.0 เป็นผลมาจากการเพิ่มขึ้นของรายได้ที่เกี่ยวข้องกับบัตร rabbit

นอกจากรายได้จากการดำเนินงานข้างต้น บีทีเอสซี และบริษัทย่อยมีรายได้ ดอกเบี้ยรับ เท่ากับ 1,013.7 ล้านบาท คิดเป็นร้อยละ 16.3 ของรายได้รวม ลดลง 582.3 ล้านบาท หรือลดลงร้อยละ 36.5 เมื่อเปรียบเทียบกับปีก่อน เนื่องจากบีทีเอสซีมีเงินลงทุนลดลง จากการจ่ายคืนหุ้นกู้ชุดที่สามของบีทีเอสซี (จำนวน 3,611.3 ล้านบาท) ในเดือนสิงหาคม 2557 และการจ่ายปันผล (จำนวน 1,916.3 ล้านบาท) ประกอบกับอัตราผลตอบแทนที่ได้รับลดลง ตามอัตราดอกเบี้ยของตลาดเงิน

**ค่าใช้จ่าย**

ในรอบปีบัญชี 2557/2558 บีทีเอสซีและบริษัทย่อย มีค่าใช้จ่ายรวม 3,687.8 ล้านบาท ลดลง 4,324.5 ล้านบาท หรือลดลงร้อยละ 54.0 เมื่อเปรียบเทียบกับปีก่อน โดยมีรายละเอียดการลดลงของค่าใช้จ่าย ดังต่อไปนี้



บีทีเอสซีและบริษัทย่อย มีค่าใช้จ่ายหลักมาจากค่าใช้จ่ายในการให้บริการและบริหาร เท่ากับ 2,622.3 ล้านบาท คิดเป็นร้อยละ 42.2 ของรายได้รวม ลดลง 80.6 ล้านบาท หรือลดลงร้อยละ 3.0 เมื่อเปรียบเทียบกับปีก่อน โดยค่าใช้จ่ายในการบริการเดินรถ เป็นค่าใช้จ่ายหลักที่ลดลง เนื่องจากการเปิดให้บริการเดินรถแก่ประชาชน ในส่วนต่อขยายรถไฟฟ้าสายสีลม ดังที่กล่าวมาข้างต้น ประกอบกับค่าใช้จ่ายในการดำเนินงานของการโฆษณาลดลงสาเหตุหลักมาจากค่าตอบแทนตามสัญญาสัมปทานลดลง เนื่องจากสัญญาในการรับบริหารจัดการในห้างเทสโก้โลตัสได้ทยอยสิ้นสุดลงระหว่างเดือนธันวาคม 2557 ถึง เดือนกุมภาพันธ์ 2558

ปี 2557/2558 บีทีเอสซีและบริษัทย่อย ได้ตัดสินใจยกเลิกสัญญากับห้างสรรพสินค้าบิ๊กซี (บิ๊กซี) ก่อนครบกำหนดเนื่องจากพบว่ามีสื่อโฆษณาที่ไม่ใช่ของบริษัทย่อย เป็นจำนวนมากในพื้นที่ที่บริษัทย่อย ได้รับสิทธิแต่เพียงผู้เดียว โดยบิ๊กซีไม่สามารถควบคุมแก้ไขเหตุการณ์ดังกล่าวได้ตามเงื่อนไขที่ระบุในสัญญา ส่งผลกระทบต่อการลดลงของรายได้และความสามารถในการทำกำไรของบริษัทย่อยอย่างมีนัยสำคัญ บีทีเอสซีและบริษัทย่อยจึงได้บันทึกสำรองค่าเผื่อการด้อยค่าของอุปกรณ์ที่ใช้ในการดำเนินงาน และสินทรัพย์อื่นที่เกี่ยวข้องกับสัญญาดังกล่าว ซึ่งมีมูลค่าสุทธิตามบัญชี ณ วันที่ 31 มีนาคม 2558 จำนวน 102 ล้านบาท ในงบการเงินรวม และบันทึกประมาณการค่าเสียหายที่จะเกิดขึ้นเนื่องจากการยกเลิกสัญญาดังกล่าวในเบื้องต้นจำนวน 113 ล้านบาท ในงบการเงินรวม นอกจากนี้ บีทีเอสซีและบริษัทย่อยได้บันทึกประมาณการส่วนต่างของรายได้ที่ต่ำกว่าค่าตอบแทนขั้นต่ำอีกเป็นจำนวนเงินประมาณ 53 ล้านบาท สำหรับสัญญาอีกฉบับหนึ่งซึ่งบริษัทย่อยทำกับบริษัทที่เกี่ยวข้องกันแห่งหนึ่ง โดยที่บีทีเอสซีและบริษัทย่อยมีรายได้ต่ำกว่าจำนวนที่กำหนดไว้ในสัญญาดังกล่าว อย่างไรก็ตาม การบันทึกประมาณการค่าเสียหายนี้ ไม่ได้เป็นการรับสภาพหนี้หรือผูกพันบีทีเอสซีและบริษัทย่อยให้ต้องจ่ายชำระค่าเสียหายดังกล่าวแต่อย่างใด

บีทีเอสซีและบริษัทย่อย มีค่าใช้จ่ายทางการเงิน จำนวน 432.7 ล้านบาท ลดลง 178.1 ล้านบาท หรือลดลงร้อยละ 29.2 จากปีก่อน สาเหตุจากการลดลงของดอกเบี้ย เนื่องจากหุ้นกู้ระยะยาวของบีทีเอสซีได้ครบกำหนดชำระคืนเงินต้น

จากรายได้ที่เติบโตอย่างต่อเนื่อง ทำให้ผลการดำเนินงานของบีทีเอสซีและบริษัทย่อยในปี 2556/2557 มีกำไรก่อนค่าใช้จ่ายทางการเงิน ภาษี ค่าเสื่อมราคา และค่าตัดจำหน่าย ต้นทุนโครงการ (EBITDA) เท่ากับ 2,441.3 ล้านบาท เพิ่มขึ้น 326.8 ล้านบาท หรือเพิ่มขึ้นร้อยละ 15.5 เมื่อเปรียบเทียบกับปี 2556/2557 และมีกำไรจากการดำเนินงานหรือกำไรก่อนค่าใช้จ่ายทางการเงิน (EBIT) จำนวน 3,195.4 ล้านบาท ลดลง 20,283.2 ล้านบาท หรือลดลงร้อยละ 86.4 เมื่อเปรียบเทียบกับปี 2556/2557 เนื่องจากปี 2556/2557 มีรายการพิเศษ คือ กำไรจากการขายรายได้ค่าโดยสารสุทธิในอนาคต จำนวน 19,881.6 ล้านบาท ในขณะที่ปี 2557/2558 มีรายการพิเศษ คือ การบันทึกสำรองค่าเผื่อการด้อยค่าของอุปกรณ์ที่ใช้ในการดำเนินงาน จำนวน 102 ล้านบาท การบันทึกประมาณการค่าเสียหายที่จะเกิดขึ้นเนื่องจากการยกเลิกสัญญา จำนวน 113 ล้านบาท และประมาณการส่วนต่างของรายได้ที่ต่ำกว่าค่าตอบแทนขั้นต่ำอีกเป็นจำนวน 53 ล้านบาท จากการที่บีทีเอสซีและบริษัทย่อยยกเลิกสัญญากับห้างสรรพสินค้าบิ๊กซี (บิ๊กซี) ก่อนครบกำหนด ปี 2557/2558 บีทีเอสซีและบริษัทย่อยมีกำไรสุทธิส่วนที่เป็นของผู้ถือหุ้นของบริษัท จำนวน 2,219.4 ล้านบาท ลดลง 16,063.5 ล้านบาท หรือลดลงร้อยละ 87.9 เมื่อเปรียบเทียบกับปีก่อน เนื่องจากรายการพิเศษที่กล่าวมา